เรตติ้ง “ช่อง 3” พุ่งยกแผง! รับแผนจัดทัพรายการข่าวใหม่ เพิ่มเวลา-ชูคาแรคเตอร์ผู้ประกาศ
ช่อง 3 เผยรายการข่าวกระแสดี! "สรยุทธ" ดึงเรตติ้งกระฉูด พ่วงปรับแผนใหม่ จัดทัพครอบครัวข่าว เน้นเพิ่มเวลา-ชูคาแรคเตอร์ผู้ประกาศ
ช่อง 3 เผยรายการข่าวกระแสดี! "สรยุทธ" ดึงเรตติ้งกระฉูด พ่วงปรับแผนใหม่ จัดทัพครอบครัวข่าว เน้นเพิ่มเวลา-ชูคาแรคเตอร์ผู้ประกาศ
12 พ.ค. 2564

ช่อง 3 เปิดเผยว่า ตลอดสัปดาห์แรกของเดือนพฤษภาคมที่ผ่านมา รายการข่าวของช่อง 3 มีการปรับกลยุทธ์สำหรับการกลับมาทำหน้าที่ของ สรยุทธ สุทัศนะจินดา ผู้ประกาศข่าว ซึ่งส่งผลให้เรตติ้งรายการข่าวช่อง 3 กลับมาคึกคักกันอีกครั้ง โดยจะเห็นจากการก้าวกระโดดของรายการ “เรื่องเล่าเช้านี้” และ “เรื่องเล่าเสาร์อาทิตย์” ซึ่งสรยุทธกลับมาทำหน้าที่ผู้ประกาศอีกครั้ง คู่กับ “ไบรท์ พิชญทัฬห์ จันทร์พุฒ” ทำให้เรตติ้งและยอดชมออนไลน์เพิ่มขึ้นอย่างมาก นอกจากนี้ยังทำให้เรตติ้งรายการข่าวอื่นๆ ของช่อง 3 ขยับขึ้นพร้อมหลายรายการ
โดยหลังจากที่ช่อง 3 มีการปรับรายการข่าว ด้วยกลยุทธ์ชูจุดเด่นของแต่ละรายการข่าว ซึ่งเน้นผู้ประกาศข่าวที่มีเอกลักษณ์ของตัวเองในการนำเสนอที่โดดเด่นแตกต่างกัน ทำให้ในแต่ละวันผู้ชมจะได้รับอัพเดทข่าวสารความคืบหน้าตลอดทั้งวัน โดยข่าวจะถูกนำเสนอในรสชาติที่แตกต่างในแต่ละรายการ และเหมาะสมกับผู้ชมในแต่ละช่วงเวลา ซึ่งการปรับตัวครั้งนี้ทำให้มีผู้ชมรวมเพิ่มขึ้นทั้งหน้าจอทีวีและออนไลน์ จนทำให้ยอดเข้าชมสดพร้อมกันทาง CH3Plus Facebook และ Youtube สูงเกือบ 2 แสนคน และรับชมทางออนไลน์อีกกว่า 4 แสนครั้ง
ทั้งนี้ ตลอด 1 สัปดาห์ ที่ผ่านมา ยอดผู้ชมเพิ่มสูงขึ้นจากสัปดาห์สุดท้ายของเดือนเมษายนถึง 13% โดยเรตติ้งของ “เรื่องเล่าเช้านี้” ที่วัดจากกลุ่ม 15 + BU (กลุ่มผู้ชมในเขตเมืองอายุ 15 ปีขึ้นไป) ในสัปดาห์แรกเดือนพฤษภาคมเพิ่มขึ้นจากสัปดาห์สุดท้ายเดือนเมษายนจาก 1.967 เป็น 2.643 และ “เรื่องเล่าเสาร์อาทิตย์” มีเรตติ้งที่เพิ่มขึ้นจาก เมษายน 4.955 เป็น 5.387 เมื่อวันอาทิตย์ที่ 9 พ.ค. ที่ผ่านมา
ขณะเดียวกันรายการข่าวเช้ามืด ได้แก่ “ขันข่าวเช้าตรู่” ที่จับจุดคนตื่นเช้าตี 4 ที่ต้องการอัพเดทข่าวก่อนใคร ๆ ในรูปแบบ ‘ล้วงข่าวชาวบ้านขนานแท้’ พูดคุยภาษาชาวบ้าน เป็นสภากาแฟตอนเช้ามืดถกเรื่องราวของสารพัดข่าวในแต่ละวัน กับ “เอ ดนยกฤตย์ แดงหวานปีสีห์” ประกบคู่ “เจน ศมจรรย์ จรุงวัฒน์” ที่เริ่มออกอากาศไปเมื่อวันที่ 3 พ.ค. 2564 โดยมีเรตติ้งเฉลี่ยสัปดาห์แรกของเดือนพฤษภาคมจากกลุ่ม 15 + BU เท่ากับ 0.757 เพิ่มขึ้นจากเวลาเดิมสัปดาห์สุดท้ายเดือนเมษายนที่เป็นรายการ ข่าว 3 ยามเช้า ที่มีเรตติ้งเฉลี่ยเท่ากับ 0.709
อีกทั้งข่าวช่วงเย็น กับรายการ “เรื่องเด่นเย็นนี้” ปรับเวลาใหม่ พิธีกรใหม่ “ไก่ ภาษิต อภิญญาวาท” จับคู่กับ “ตูน ปรินดา คุ้มธรรมพินิจ” น้องใหม่สายแข็ง พร้อมคำพูดติดปากประจำรายการ ‘ข่าวสำคัญ คนสำคัญ ทันกระแส’ ที่หมายถึงข่าวสารที่มากมายในแต่ละวันจะถูกคัดข่าวสำคัญ เรื่องเด่นๆ คนสำคัญที่ปรากฏในข่าว มารายงานอย่างจัดจ้าน กระชับ ฉับไว ในสไตล์ของ ‘ไก่’ ‘ตูน’ ทำให้เวลาของคอข่าวภาคเย็นทันกระแสสังคมอยู่เสมอ ซึ่งเพียงสัปดาห์แรกก็กลายเป็นรายการข่าวช่วงเย็นที่ได้รับความนิยมสูงกับยอดผู้ชมที่เพิ่มขึ้นจากเดิม โดยเรตติ้งในสัปดาห์แรกของเดือนพฤษภาคม วัดจากกลุ่ม 15 + BU อยู่ที่ 2.527 เทียบกับสัปดาห์สุดท้ายเดือนเมษายน อยู่ที่ 2.295
นอกจากนี้รายการข่าวเข้มข้น “เที่ยงวันทันเหตุการณ์” ที่ยังคงรายงานข่าวแบบ ‘ข่าวจริง พึ่งพาได้’ โดย “หนุ่ม กรรชัย กำเนิดพลอย” นั่งขยี้ข่าวคู่กับ “หมวย อริสรา กำธรเจริญ” ซึ่งทั้งคู่รายงานข่าวได้อย่างลงตัว มีแฟนข่าวติดตามเกาะขอบจอในภาคกลางวันอย่างหนาแน่น ซึ่ง 1 สัปดาห์หลังจากช่อง 3 เริ่มปรับเพิ่มศักยภาพการนำเสนอข่าวในหลายรายการข่าว ยอดผู้ชม “เที่ยงวันทันเหตุการณ์” ก็มีจำนวนเพิ่มขึ้นจากเดิมอีกถึง 6.2% โดยมีเรตติ้งวัดจากกลุ่ม 15 + BU ในสัปดาห์แรกของเดือนพฤษภาคม เฉลี่ย 2.830 เทียบกับเวลาเดิมสัปดาห์สุดท้ายเดือนเมษายนที่มีเรตติ้งอยู่ที่ 2.665
อีกทั้งรายการข่าวค่ำหลังละคร กับรายการ “ข่าว 3 มิติ” ที่มีคอนเซ็ป ‘ลึก รวดเร็ว รอบด้าน’ รายงานสถานการณ์ข่าวเชิงสารคดี ที่เจาะลึกถึงต้นตอของข่าวและนำมารายงานปิดช่วงเวลาข่าวในภาคค่ำของแต่ละวัน โดยผู้คร่ำหวอดในแวดวงข่าวอย่างยาวนาน “กิตติ สิงหาปัด” ซึ่งมีแฟนข่าวภาคค่ำต่อเนื่องมากับละครไพร์มไทม์ โดย ข่าว 3 มิติ มี เรตติ้งในสัปดาห์แรกของเดือนพฤษภาคม เฉลี่ยที่ 2.355 เทียบกับเวลาเดิมจากสัปดาห์สุดท้ายเดือนเมษายน วัดจากกลุ่ม 15 + BU ที่มีเรตติ้ง 2.346
ทั้งนี้ ภายหลังจากรายการข่าวในมิติใหม่ที่ช่อง 3 ได้ปรับการรายงานสถานการณ์ตลอดทั้งวันให้ตรงกับกลุ่มผู้ชมในแต่ละช่วงเวลา สามารถเพิ่มรสชาติการเล่าข่าวที่ตอบโจทย์และเข้าถึงผู้ชมทุกรุ่น โดยเฉพาะผู้ชมในหัวเมืองใหญ่ ทั่วประเทศ ที่ให้การต้อนรับการกลับมาทำหน้าที่ผู้ประกาศของสรยุทธ คนคุ้นเคยอีกครั้ง รวมถึงสถานการณ์โควิด-19 ที่ทำให้ผู้ชมต้องอยู่บ้านมากขึ้น การติดตามข่าวสารทางโทรทัศน์ทำให้ได้รับข้อมูลที่ถูกต้อง เนื่องจากผ่านการกลั่นกรองและเช็คข้อมูลโดยละเอียดมาแล้ว จึงส่งผลให้รายการข่าวของช่อง 3 มีฐานคนดูเพิ่มขึ้นทุกรายการ